钦定古今图书集成/理学汇编/经籍典/第086卷 > 宋胡一桂翼传举要 > 《变说》
## 钦定古今图书集成/理学汇编/经籍典/第086卷 > 宋胡一桂翼传举要 > 《变说》

夫所谓变者何也？卦爻阴阳之变也。《说卦》曰：“昔者圣
人之作《易》也，幽赞于神明而生蓍。”则伏羲画卦，固已
赞神明而生蓍以用之矣。有蓍筮则有九六、七八，九
六为阴阳之老，七、八为阴阳之少，老变而少不变。易
以变为占，非卜筮固无由而得变。然想古人用《易》，亦
不尽假卜筮，而遇事之来，动以应之，必先随意所发，
主在一卦，又就一卦上随意变爻，看变得何卦何爻，
一如筮法以断之。此所谓以动者尚其变也。案《春秋
左氏传》宣公六年，王子伯廖引《易》论郑公子曼满曰：
“其在《周易》，丰之《离》，弗过之矣。”间一岁，郑人果杀曼满。
又如宣公十二年，智庄子引《易》论先縠与楚战于邲，
曰：“《周易》有之：在《师》之《临》曰：‘师出以律，否臧凶。遇敌必
败，虽免而归，必有大咎’。”及战果败后，晋人归罪先縠
杀之之类是也。然此特尚变以论他人之事尔，往往
己事亦如是，尚其变以为断决焉，但于传未见其例
也。